CELEX: 32011D0844
Language: sk
Date: 2011-12-14 00:00:00
Title: 2011/844/EÚ: Vykonávacie rozhodnutie Komisie zo 14. decembra 2011 , ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve [oznámené pod číslom K(2011) 9169]  Text s významom pre EHP

16.12.2011   
            
            
               SK
            
            
               Úradný vestník Európskej únie
            
            
               L 334/31
            
         VYKONÁVACIE ROZHODNUTIE KOMISIE
   zo 14. decembra 2011,
   ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve
   [oznámené pod číslom K(2011) 9169]
   (Text s významom pre EHP)
   (2011/844/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (3), a najmä na jeho článok 18,
   so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (4), a najmä na jej článok 63 ods. 3,
   keďže:
   
               (1)
            
            
               Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve a ktorým sa zrušuje rozhodnutie 2006/135/ES (5), sa stanovujú určité ochranné opatrenia, ktoré sa majú uplatňovať v prípade výskytu ohniska uvedenej nákazy vrátane zriadenia oblastí A a B v nadväznosti na predpokladané alebo potvrdené ohnisko príslušnej nákazy. Uvedené oblasti sú uvedené v prílohe k rozhodnutiu 2006/415/ES. Uvedené rozhodnutie sa má uplatňovať do 31. decembra 2011.
            
         
               (2)
            
            
               Výskyt ohnísk vysoko patogénnej vtáčej chrípky podtypu H5N1 bol v Únii naposledy zaznamenaný u hydiny v Rumunsku v marci 2010 a daný vírus bol zistený u voľne žijúceho vtáka v Bulharsku v apríli 2010. Podľa dostupných informácií sa žiadne ohniská uvedenej nákazy v súčasnosti v Únii nevyskytujú. Je preto vhodné vyňať Rumunsko zo zoznamu stanoveného v prílohe k rozhodnutiu 2006/415/ES.
            
         
               (3)
            
            
               Opatrenia stanovené v rozhodnutí 2006/415/ES sa ukázali ako veľmi účinné a uverejnením zón v Úradnom vestníku Európskej únie, v súvislosti s ktorými príslušný orgán uložil obmedzenia, sa zvýšila transparentnosť a dôvera nepostihnutých členských štátov a tretích krajín v prijaté opatrenia.
            
         
               (4)
            
            
               Vysoko patogénna vtáčia chrípka podtypu H5N1 je navyše stále prítomná vo viacerých tretích krajinách a predstavuje tak naďalej hrozbu pre zdravie zvierat a ľudí v Únii. Obdobie uplatňovania rozhodnutia 2006/415/ES by sa preto malo predĺžiť.
            
         
               (5)
            
            
               V septembri 2011 sa začalo externé vyhodnocovanie siete Únie pre reakciu v mimoriadnych situáciách. Cieľom hodnotenia je posúdenie efektívnosti tejto siete. Hodnotenie by malo byť ukončené do augusta 2012. Výsledky príslušného hodnotenia sa zohľadnia pri možnom preskúmaní opatrení stanovených v rozhodnutí 2006/415/ES.
            
         
               (6)
            
            
               Rozhodnutie 2006/415/ES by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Rozhodnutie 2006/415/ES sa mení a dopĺňa takto:
   
               1.
            
            
               v článku 12 sa dátum „31. decembra 2011“ nahrádza dátumom „31. decembra 2013“;
            
         
               2.
            
            
               v prílohe sa vypúšťajú zápisy týkajúce sa Rumunska.
            
         Článok 2
   Toto rozhodnutie je určené členským štátom.
   
      V Bruseli 14. decembra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 395, 30.12.1989, p. 13.
   
      (2)  Ú. v. ES L 224, 18.8.1990, p. 29.
   
      (3)  Ú. v. EÚ L 146, 13.6.2003, p. 1.
   
      (4)  Ú. v. EÚ L 10, 14.1.2006, p. 16.
   
      (5)  Ú. v. EÚ L 164, 16.6.2006, p. 51.